《曾徽言学士求赋所蓄端砚曾尝避乱海陵家赀尽没于贼独携此砚脱去》
宋代·张扩

君家文房珍，尤者一二数。端溪从谁得，不记岁月古。

中洼隐天成，外削馀雷斧。色羞龙尾乾，质陋雀台窳。

平生依石丈，什袭费调护。向来萑苇中，险作百碎补。

脱身间道还，神物远侵侮。他年沉香亭，奉诏翻乐府。

周旋妃子手，借润毛与楮。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。